

**สธ.เร่งส่งทีม MERT ระดมกำลังบุคลากรทางการแพทย์ช่วยเหลือผู้ประสบอุทกภัยที่จังหวัดเชียงราย**

**นายสมศักดิ์ เทพสุทิน รัฐมนตรีว่าการกระทรวงสาธารณสุข** เปิดเผยว่า จากสถานการณ์น้ำท่วมในเขตจังหวัดภาคเหนือ โดยเฉพาะจังหวัดเชียงราย ทำให้มีประชาชนจำนวนมากได้รับความเดือดร้อน ทั้งในด้านทรัพย์สิน ความเป็นอยู่อาศัยและสุขภาพ หลายครัวเรือนมี ผู้สูงอายุ ผู้ป่วยและเด็ก กระทรวงสาธารณสุขมีความห่วงใยประชาชนในพื้นที่ที่ได้รับผลกระทบ จึงสั่งการให้หน่วยงานในสังกัดเร่งดำเนินการช่วยเหลือและบรรเทาความเดือดร้อนของประชาชนให้เร็วที่สุด โดยให้มีการตั้งศูนย์ปฏิบัติการฉุกเฉินด้านการแพทย์และสาธารณสุข (PHEOC) เพื่อติดตามสถานการณ์และให้การช่วยเหลือประชาชน ร่วมกับทุกภาคส่วน ทั้งนี้ ได้สั่งการให้กรมการแพทย์จัดทีม MERT ลงพื้นที่ด่วนที่จังหวัดเชียงราย โดยให้ประสานงานกับพื้นที่ในการจัดภาระงานด้านการรักษาให้มีประสิทธิภาพ สามารถเข้าถึงประชาชนได้มากที่สุด

**แพทย์หญิงอัมพร เบญจพลพิทักษ์ อธิบดีกรมการแพทย์** เปิดเผยว่า กรมการแพทย์ได้มีการประชุมเพื่อดำเนินการช่วยเหลือประชาชนที่ประสบอุทกภัยตามข้อสั่งการจากกระทรวงสาธารณสุข โดยมีการดำเนินการในหลายส่วน ไม่ว่าจะเป็นการส่งยาและเวชภัณฑ์ การประสานงานในพื้นที่เรื่องการรักษาผู้ป่วย การให้ความรู้ด้านการแพทย์เกี่ยวกับการดูแลรักษาป้องกันโรคที่เกิดจากอุทกภัย และการจัดทีมแพทย์สนามฉุกเฉินระดับตติยภูมิ (Medical Emergency Response Team: MERT) ปฏิบัติงานร่วมกับแพทย์ในพื้นที่หมุนเวียนช่วยเหลือประชาชน ทำการคัดแยก ดูแลช่วยเหลือผู้ป่วยฉุกเฉินในขั้นต้นให้ปลอดภัย ก่อนส่งต่อผู้ป่วยไปโรงพยาบาล ทีมแพทย์ดังกล่าวมีความเชี่ยวชาญทำงานเป็นทีมร่วมกับหน่วยงานอื่นๆ ภายใต้ระบบสั่งการในภาวะฉุกเฉินตามมาตรฐานสากล ซึ่งเป็นชุดปฏิบัติการที่มีศักยภาพความพร้อมสูง คล่องตัว ทั้งด้านบุคลากรเครื่องมือ วัสดุอุปกรณ์ ทั้งนี้ ทีม MERT ต้องรับภารกิจอย่างชัดเจนที่สำนักงานสาธารณสุขจังหวัดเชียงราย เบื้องต้นที่ได้รับมอบหมายคือไปสนับสนุนดูแลศูนย์พักพิงที่ วัดห้วยปลากั้ง อำเภอเมือง จังหวัดเชียงราย

ทีม MERT ของกรมการแพทย์ที่ลงพื้นที่ในวันนี้ (13 กันยายน 2567) ประกอบด้วยบุคลากรจำนวน 23 คน ประกอบด้วย แพทย์ 4 คน พยาบาล 8 คน เภสัช 1 คน นักปฏิบัติการฉุกเฉิน 1 คน เจ้าหน้าที่กู้ชีพ 7 คน เจ้าหน้าที่สื่อสาร 1 คน ช่างเทคนิค 1 คน เป็นบุคลากรจากกองวิชาการแพทย์ โรงพยาบาลราชวิถี โรงพยาบาลเลิดสิน โรงพยาบาลนพรัตนราชธานี และได้รับการสนับสนุนจากมูลนิธิร่วมกตัญญูในการขนส่งวัสดุอุปกรณ์ ในเบื้องต้นคาดว่าได้รับภารกิจในการปฏิบัติงาน จำนวน 5 วัน ทั้งนี้ ขึ้นอยู่กับสถานการณ์และภารกิจที่ได้รับมอบหมายในพื้นที่

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#MERT #กรมการแพทย์ #น้ำท่วม

-ขอขอบคุณ-

13 กันยายน 2567